CELEX: 32019D1998
Language: sk
Date: 2019-11-28 00:00:00
Title: Vykonávacie Rozhodnutie Komisie (EÚ) 2019/1998 z 28. novembra 2019, ktorým sa mení vykonávacie rozhodnutie (EÚ) 2018/320, pokiaľ ide o obdobie uplatňovania opatrení na ochranu zdravia zvierat pre mloky v súvislosti s hubou Batrachochytrium salamandrivorans [oznámené pod číslom C(2019) 8551] (Text s významom pre EHP)

2.12.2019   
               
               
                  SK
               
               
                  Úradný vestník Európskej únie
               
               
                  L 310/35
               
            
         VYKONÁVACIE ROZHODNUTIE KOMISIE (EÚ) 2019/1998
         z 28. novembra 2019,
         ktorým sa mení vykonávacie rozhodnutie (EÚ) 2018/320, pokiaľ ide o obdobie uplatňovania opatrení na ochranu zdravia zvierat pre mloky v súvislosti s hubou Batrachochytrium salamandrivorans
         
         [oznámené pod číslom C(2019) 8551]
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 90/425/EHS z 26. júna 1990 týkajúcu sa veterinárnych kontrol uplatňovaných v obchode vnútri Únie s určitými živými zvieratami a výrobkami s ohľadom na vytvorenie vnútorného trhu (1), a najmä na jej článok 10 ods. 4,
         so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (2), a najmä na jej článok 18 ods. 7,
         keďže:
         
                     (1)
                  
                  
                     Vykonávacím rozhodnutím Komisie (EÚ) 2018/320 (3) sa stanovili určité opatrenia na ochranu zdravia zvierat na účely obchodovania s mlokmi v rámci Únie a vstupu takýchto zvierat do Únie v súvislosti s hubou Batrachochytrium salamandrivorans (Bsal). Vykonávacie rozhodnutie (EÚ) 2018/320 sa uplatňuje do 31. decembra 2019.
                  
               
                     (2)
                  
                  
                     Viaceré členské štáty a zainteresované strany informovali Komisiu o svojich obmedzených skúsenostiach s realizáciou vykonávacieho rozhodnutia (EÚ) 2018/320 v praxi a o tom, že príslušné orgány zatiaľ umiestnili do karantény a certifikovali len niekoľko zásielok mlokov.
                  
               
                     (3)
                  
                  
                     Na základe niekoľkých najnovších vedeckých a epidemiologických zistení sa navyše rozšírili súčasné poznatky o viacerých aspektoch týkajúcich sa huby Bsal, pričom sa potvrdilo, že táto huba sa endemicky vyskytuje v niekoľkých ázijských krajinách a že sa objavila v Španielsku.
                  
               
                     (4)
                  
                  
                     Výrazné medzery v poznatkoch však pretrvávajú, pokiaľ ide o jej povahu a diagnostiku. Uvedený pokrok totiž zatiaľ neviedol k jasnejšiemu geografickému vymedzeniu jej prítomnosti vo väčšine krajín, ani k zlepšeniu metód jej diagnostiky, ani k prípadným opatreniam, ktoré by sa mohli uplatniť na zmiernenie rizika jej šírenia prostredníctvom zásielok, s ktorými sa obchoduje.
                  
               
                     (5)
                  
                  
                     Podrobné opatrenia na ochranu zdravia zvierat stanovené vo vykonávacom rozhodnutí (EÚ) 2018/320 by preto mali zostať nezmenené.
                  
               
                     (6)
                  
                  
                     Nariadením Európskeho parlamentu a Rady (EÚ) 2016/429 (4) sa konsoliduje právny rámec pre spoločnú politiku Únie v oblasti zdravia zvierat prostredníctvom jednotného, zjednodušeného a pružného regulačného rámca pre zdravie zvierat. Konkrétne sa v ňom stanovujú ochranné opatrenia v prípade chorôb zvierat. Toto nariadenie sa začne uplatňovať od 21. apríla 2021.
                  
               
                     (7)
                  
                  
                     Uplatňovanie vykonávacieho rozhodnutia (EÚ) 2018/320 by sa preto malo predĺžiť do dátumu uplatňovania uvedeného nariadenia.
                  
               
                     (8)
                  
                  
                     Vykonávacie rozhodnutie (EÚ) 2018/320 by sa preto malo zodpovedajúcim spôsobom zmeniť.
                  
               
                     (9)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Článok 11 vykonávacieho rozhodnutia (EÚ) 2018/320 sa nahrádza takto:
            
               
                  „Článok 11
                  Uplatniteľnosť
                  Toto rozhodnutie sa uplatňuje do 20. apríla 2021.“
               
            
         
         
            Článok 2
            Toto rozhodnutie je určené členským štátom.
         
         
            V Bruseli 28. novembra 2019
            
               
                  Za Komisiu
               
               Vytenis ANDRIUKAITIS
               
                  člen Komisie
               
            
         
         
            (1)  Ú. v. ES L 224, 18.8.1990, s. 29.
         
            (2)  Ú. v. ES L 268, 24.9.1991, s. 56.
         
            (3)  Vykonávacie rozhodnutie Komisie (EÚ) 2018/320 z 28. februára 2018 o určitých opatreniach na ochranu zdravia zvierat na účely obchodovania s mlokmi v rámci Únie a vstupu takýchto zvierat do Únie v súvislosti s hubou Batrachochytrium salamandrivorans (Ú. v. EÚ L 62, 5.3.2018, s. 18).
         
            (4)  Nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat (právna úprava v oblasti zdravia zvierat) (Ú. v. EÚ L 84, 31.3.2016, s. 1).